Αγαπητοί γονείς και κηδεμόνες,
Αγαπητά μου παιδιά!

Νιώθω ιδιαίτερη χαρά και συγκίνηση που μου δίνεται η ευκαιρία από τη θέση του Περιφερειακού Διευθυντή Εκπαίδευσης να επικοινωνήσω μαζί σας τη σημερινή μέρα, που ξεκινά η νέα σχολική χρόνια. Είναι μια μέρα διαφορετική από τις άλλες, έχει όνειρα, φιλοδοξίες και επιθυμία για δουλειά και πρόοδο. Πρόκειται για κοινούς πόθους των στελεχών εκπαίδευσης, του διδακτικού προσωπικού των σχολικών μονάδων και  των γονέων. Όλοι θέλουμε να βελτιώσουμε την εκπαίδευση που παρέχουμε στα παιδιά μας, πολιτεία και γονείς οι οποίοι εμπιστεύονται στους δασκάλους τα παιδιά τους στο νέο ξεκίνημα. Ένα ξεκίνημα που οδηγεί στους δρόμους της γνώσης και της προόδου μέσα από δύσκολες συνθήκες. Ας δώσουμε λοιπόν ίσες ευκαιρίες σε όλα τα παιδιά και ίσως παραπάνω σε εκείνα που ξεκινούν από χαμηλότερη αφετηρία.

 Όλες οι ελληνικές οικογένειες πλήττονται από τη ανθρωπιστική κρίση που έχει χτυπήσει τη χώρα μας τα τελευταία χρόνια. Τα σχολεία δεν πρέπει να είναι μακριά από τα προβλήματα των οικογενειών και του κοινωνικού συνόλου. Ο επισιτισμός, οι προληπτικές εξετάσεις, η ενισχυτική διδασκαλία, η ενίσχυση της ειδικής αγωγής, η στήριξη των ευπαθών και ευαίσθητων κοινωνικών ομάδων καθώς και η πρόληψη του ρατσισμού και του εκφοβισμού είναι γενικές προτεραιότητες της εκπαίδευσης και βασικές στην Κεντρική Μακεδονία. Ήδη έχουμε κάνει αρκετά βήματα για να στηρίξουμε τις σχολικές μονάδες και το εκπαιδευτικό έργο. Έτσι,
Σταμάτησαν οι διαδικασίες για καταργήσεις και συγχωνεύσεις σχολείων.
Έρχονται πίσω οι σχολικοί φύλακες για να στηρίξουν τη συγκρότηση του σχολείου.
Δεν έγινε καμία αλλαγή στη Γ΄ Λυκείου προκειμένου απρόσκοπτα και σε κλίμα ηρεμίας να διενεργηθούν οι Πανελλαδικές εξετάσεις.
Καταργήθηκε η Τράπεζα Θεμάτων, η οποία έγινε όχι για να βοηθήσει αλλά για να ταλαιπωρήσει μαθητές και εκπαιδευτικούς. Δόθηκε  σε αυτήν αποκλειστικά και μόνο συμβουλευτικό ρόλο.
Κρατήθηκε ο μέσος όρος 9,5 ως βαθμός προαγωγής στην επόμενη τάξη, ώστε κανένας μαθητής να μη φεύγει από την αγκαλιά του σχολείου αλλά με επιμονή και αγάπη να στηρίζουμε τους μαθητές μέσα στις δύσκολες οικονομικές και πολιτικές στιγμές που περνάμε.

Η βαθμολογία στην Α΄ και Β΄ Λυκείου δε συνυπολογίζεται, αποδεσμεύτηκαν οι εξετάσεις του Λυκείου για την προαγωγή και το απολυτήριο και κατά συνέπεια αποσυνδέεται το Λύκειο από το Πανεπιστήμιο.

Θεσμοθετήθηκε ένα νέο σύστημα εισαγωγής στην τριτοβάθμια εκπαίδευση και τα πανελλαδικώς εξεταζόμενα μαθήματα μειώθηκαν, ενώ αυξήθηκε η δυνατότητα πρόσβασης σε περισσότερες σχολές.

Επανήλθαν οι κατηργημένες ειδικότητες των ΕΠΑΛ και ΕΠΑΣ, ώστε να μπορούν να φοιτούν και οι οικονομικά αδύναμοι σ΄ αυτές χωρίς να στερούνται τα προνόμια άλλων μαθητών, που φοιτούν στην ιδιωτική εκπαίδευση. 

Επαναπροσλήφθηκαν για το σκοπό αυτό οι διαθέσιμοι καθηγητές, που στήριζαν επί δεκαετίες αυτές τις ειδικότητες στα δημόσια σχολεία.

Καταργήθηκαν με πράξη νομοθετικού περιεχομένου οι διώξεις μαθητών σε περιπτώσεις καταλήψεων και πλέον ο σύλλογος διδασκόντων σε συνεργασία με την εκπαιδευτική κοινότητα ρυθμίζει τα θέματα φοίτησης των μαθητών.
Εκδόθηκαν νέα ωρολόγια και αναλυτικά προγράμματα σπουδών για τις τάξεις του ΕΠΑΛ και έτσι έγινε κατορθωτό σε πολύ σύντομο διάστημα, όλα τα βιβλία των τάξεων της Α/θμιας και Β/θμιας εκπαίδευσης να βρίσκονται έγκαιρα στα σχολεία.
Ως Περιφέρεια Α/θμιας και Β/θμιας Εκπαίδευσης Κεντρικής Μακεδονίας γίνεται κάθε προσπάθεια, ώστε να καλυφθούν τα εναπομείναντα κενά με εκπαιδευτικούς ιδιαίτερα των ολοήμερων δημοτικών, των ειδικών και μουσικών σχολείων. Η πρόσληψη πρόσθετου διδακτικού προσωπικού από αναπληρωτές εκπαιδευτικούς εντός των ημερών θα βοηθήσει, ώστε η έναρξη της νέας σχολικής χρονιάς να γίνει χωρίς προβλήματα. Επίσης, λαμβάνεται μέριμνα για τα προβλήματα σχολικής στέγης, μεταφοράς των μαθητών, καθαριότητας και παροχής υλικών στα σχολεία σε συνεργασία με τους αρμόδιους φορείς.   

Αποδείξαμε σε αυτό το σύντομο χρονικό διάστημα, ότι αγωνιζόμαστε για τη Δημόσια και Δωρεάν Εκπαίδευση για όλους. Η ηρεμία και η συνεργασία είναι βασικές προϋποθέσεις ομαλής λειτουργίας των σχολείων. Ας πούμε όχι στην ανασφάλεια και στον τρόμο. Ας δουλέψουμε όλοι μαζί για το «Ευ ζην». Ευτυχισμένοι δάσκαλοι και καθηγητές, δημιουργούν ευτυχισμένους μαθητές. Ο αλληλοσεβασμός, η αλληλοεκτίμηση, η αλληλεγγύη, η πίστη στις αξίες της δημοκρατίας και του διαλόγου είναι έννοιες απαραίτητες για να πετύχουμε το όραμα μέσα σε συνθήκες κρίσης. Η κοινή μας αγάπη για τους μαθητές και η επιθυμία για ένα καλύτερο μέλλον ας οδηγήσει τις προσπάθειές μας. 

Σε αυτό το σημείο του λόγου μου θα ήθελα να καλωσορίσω ιδιαιτέρως στη σχολική μας οικογένεια τα παιδιά της πρώτης δημοτικού, που ξεκινούν το ταξίδι της γνώσης και να τους ενθαρρύνω σε αυτά τα πρώτα τους βήματα. Είμαστε δίπλα σας για να σας βοηθήσουμε από κοινού όλοι μαζί, δάσκαλοι και γονείς. Όλοι οι μαθητές να έχετε θάρρος και μη χάνετε ποτέ την ελπίδα και τα όνειρά σας. Ερωτευτείτε τη ζωή, επαναστατήστε και αγωνιστείτε ακούραστα με τιμιότητα και ήθος! Έτσι μόνο θα πετύχετε σε  ό,τι βάλετε στόχο!

Εύχομαι ολόψυχα σε όλους σας υγεία, δύναμη, αισιοδοξία και καλή φώτιση στην προσπάθειά σας!

Καλή σχολική χρονιά!                                

                         Ο Περιφερειακός Διευθυντής Α/θμιας και Β/θμιας Εκπαίδευσης

                                                              Κεντρικής Μακεδονίας

                                                          ΠΑΝΑΓΙΩΤΗΣ Ζ.ΑΝΑΝΙΑΔΗΣ

